**Muntlig spørsmål - fylkestingets junisamling 2016**

**fra representanten B. Furuly, H**

Spørsmål til fylkesråd for utdanning:

Som skoleeier er det viktig at vi er opptatt av å utdanne elever som har den kunnskapen og kompetansen som etterspørres i arbeidslivet. Høyre har fått tilbakemeldinger på at det er vanskelig for bedrifter å finne mange nok lærlinger til restaurant- og matbransjen, for eksempel innenfor kjøttskjærerfaget.

Spørsmålet til fylkesrådet er: Hvor mange av de som går restaurant- og matfag får læreplass, og dekker antall elever behovet til bransjen?

**Svar fra fylkesråd for utdanning Roar Sollied (V) (inntil 2 minutter):**

Utdanningsprogrammet Restaurant- og matfag, Vg1, tilbys i dag ved 4 av våre videregående skoler: Breivika/Tromsø maritime, Nordkjosbotn, Rå og Senja. Dette følges opp med Vg2-tilbud i Kokk- og servitørfag og Matfag ved Breivika/Tromsø maritime, Rå og Senja.

Elevtallene på Vg2 i 2015 og 2016 var henholdsvis 83 og 100, mens antall søkere til læreplass de samme årene var 70 i 2015 og 60 i 2016.  Det at en økende andel elever som ikke ønsker lærekontrakt/opplæringskontrakt i bedrift etter Vg2 er bekymringsverdig for bransjen.

Stort sett alle søkere som var kvalifisert har fått læreplass, og det er et betydelig behov for flere som tar fagopplæring innen fagområdet. Troms fylkeskommune ønsker derfor gjerne bransjeinitiativ for hvordan fagene kan gjøres mer relevante og attraktive for ungdom. Kapasiteten er på plass for å ta imot flere søkere.

I det siste tiåret har Troms fylkeskommune prioritert å opprettholde opplæringskapasiteten på Restaurant- og matfagene langt utover det søkertallene har gitt grunnlag for. Dette gjelder i særlig grad Vg2 Matfag og Vg2 Kokk- og servitørfag.

Oppfyllingsgraden på disse tilbudene har vært svak både i Sør- og Midt- Troms og opprettholdelse av tilbudene har medført betydelige ekstrakostnader. Denne prioriteringen har også ført til at Restaurant- og matfagene har fått sin plass i det nye skolebygget ved Senja videregående skole, selv om elevgrunnlaget de siste årene i regionen gir svakt grunnlag for dette. I så måte har Troms fylkeskommune gjort viktige strukturtiltak for å ta imot og bidra til rekruttering til dette fagområdet i Troms.

Det er imidlertid svært viktig at bransjen selv tar sin del av rekrutteringsansvaret og viser fram en attraktiv bransje med gode arbeidsmuligheter. Det spesielt nevnte kjøttskjærerfaget er et marginalt fag i Troms som er lite kjent og med et begrenset antall arbeidsplasser.